Кәсіпкер Әнуарбек Жексенғалиев 6 жыл 8 айға сотталды
DATE: 14:40, 17 Мамыр 2024 | GMT +5
TITLE: Кәсіпкер Әнуарбек Жексенғалиев 6 жыл 8 айға сотталды
URL: https://kaz.inform.kz/news/kaspker-anuarbek-zheksengaliev-6-zhil-8-ayga-sottaldi-bf27ef/
META: DATE: 14:40, 17 Мамыр 2024 | GMT +5
TOTAL WORDS: 130
AUTHOR(S):
TEXT: Қаржылық мониторинг агенттігінің мәліметінше, қылмыстық табыс сомасы – 4, 3 млрд теңге. Өткізілген параллельді қаржылық тергеу нәтижесінде қылмыстық активтерді жылыстатудың күрделі схемасы зерттелді. Жексенғалиев мемлекеттік бюджеттің 1, 1 млрд теңгесін жымқырып, оны бақылауындағы жалған құрылған кәсіпорындардың шоттарына аудару жолымен заңдастырғаны анықталды. Сонымен қатар ол қаражатты алып, шетел валютасына айырбастау бойынша қаржылық операцияларды жүзеге асырған. Ол сондай-ақ ұрланған қаражатты жылыстату үшін жылжымайтын мүлікпен жалған мәмілелер жасаған. Қылмыстық кірістерді заңдастыру және жылыстату әрекеттері 2019-2022 жылдар аралығында іске асырылды. Ол жер телімдерін сатып алып, құрылыс компанияларына өткізіп, пайдалануға берілген үйлерден сыйақы ретінде пәтерлерді алып отырған. Жексенғалиевтен мемлекет кірісіне тәркіленген мүліктің сомасы 4, 7 млрд теңге. «Егер сіз өкілеттіктерді теріс пайдалану, қаражатты жымқыру немесе басқа да экономикалық құқық бұзушылықтар фактілері жайлы білсеңіз, «АФМ Insider» телеграм ботына хабарлауыңызды сұраймыз. Анонимділікке кепілдік беріледі», - делінген хабарламада
